
Sülysáp Nagyközség Önkormányzata

Polgármesterétől

2241 Sülysáp, Szent István tér 1.

Telefon, fax: (06-29) 435-001, (06-29) 435-003

NYILVÁNOS
Szám: 8837-17/2012
Előterjesztést készítette: Katus Norbert
Előterjesztés elkészítésének időpontja: 2012. december 12.
Előterjesztést véleményezi: PTÜB
Döntés módja: nyílt szavazás, minősített szótöbbség

Mellékletek: Gombai megkeresés
E L Ő T E R J E S Z T É S

Sülysáp Nagyközség Önkormányzata Képviselő-testületének

2012. december 20-án tartandó munkaterv szerinti ülésére

13. napirendhez

Tárgy: Pest megye régiós különválásának kezdeményezése
Tisztelt Képviselő-testület!

Lehota Vilmos, Gomba község polgármestere levélben kereste meg önkormányzatunkat (mellékletben csatolva), miszerint településük kezdeményezi a jelenlegi Közép-magyarországi Régió szétválasztását önálló Budapest és Pest megye régiókká az illetékes szerveknél. Kezdeményezésükről levélben tájékoztatták a Pest megyei települések vezetőit, kérve, hogy támogassák céljukat.
A döntés háttere, hogy az Európai Unió kohéziós politikája GDP-arányos anyagi támogatást nyújt a fejletlenebb régiók számára. Mivel Budapest jóval nagyobb GDP-termelő képességgel rendelkezik, mint Pest megye önállóan, a két területből alkotott közös régió jobb mutatókkal rendelkezik, mint Magyarország többi régiója (és az uniós átlag). Ez Budapestnek jelentős forrástöbbletet eredményez, hiszen önállóan nem lenne jogosult akkora támogatásra, mint Pest megyével közösen. A megye fejlettsége azonban – a főváros közelsége ellenére is – elmarad az uniós átlagtól (annak csupán 56%-a, míg Budapest az átlag 146%-a), így nagyobb kohéziós támogatásokat érhetnénk el önállóan.
A mutatószámok befolyásolják a támogatási intenzitás mértékét is, ami a következő uniós finanszírozási ciklusban várhatóan csak 50% lesz az önkormányzatok számára is, és a felhasználási területek is lekorlátozódnak szinte humánerőforrás-fejlesztésre, holott pl. infrastruktúra tekintetében legalább akkora szükség lenne elnyerhető támogatásokra.

Az önálló Pest megyei régió jelentős forrástöbblethez juthatna a 2007-2013-as ciklushoz, de a 2014-2020-as ciklus tervezett összegeihez képest is.
A területi besorolás módosítására 2013 februárjáig van még lehetőség, azonban az országos politikai erők nem foglalkoznak ezzel a kérdéssel.

Javaslom, hogy támogató határozatunkkal kapcsolódjunk a kezdeményezéshez.
Kérem az előterjesztés szíves áttanulmányozását és a határozati javaslat elfogadását.

…/2012. (XII. 20.) ÖKT határozati javaslat
Sülysáp Nagyközség Önkormányzatának Képviselő-testülete 
1./ Kinyilvánítja, hogy Sülysáp Nagyközség Önkormányzata képviseletében támogatja Gomba Község Önkormányzatának kezdeményezését arra vonatkozóan, hogy a jelenlegi Közép-magyarországi Régió az Európai Unió 2014-2020 közötti programozási időszakában két NUTS 2 szintű területi egységet alkosson, különválasztva egymástól Budapestet és Pest megyét.

2./ Felkéri a polgármestert, hogy a támogató döntésről tájékoztassa Gomba Község Önkormányzatát.

Határidő: azonnal
Felelős: polgármester
Sülysáp, 2012. december 12.

Horinka László s.k.


polgármester
Láttam!
Sülysáp, 2012. December 14.
Tóth Krisztina

